 ፍልስጤም ዓለም አቀፉን ማህበረሰብ ወቀሰች 
 በዓለም ላይ ነፃነቷን ለማግኘት ላለፉት 60 ዓመታት የታገለችና አሁንም ድረስ ነፃነቷን ያልተጎናፀፈች ብቸኛ አገር ፍልስጤም ናት ያሉት የአገሪቱ የውጭ ጉዳይ ሚኒስትር ዶ/ር ሪያድ ማልኪ፤ ዓለም አቀፉ ማህበረሰብ ተገቢውን ትኩረት አልሰጠንም ሲሉ ወቀሱ፡፡ ዓለም አቀፉ ማህበረሰብ የሚያደርጋቸው አንዳንድ ጥረቶች ቢኖሩም አጥጋቢ አይደሉም ብለዋል፤ የውጭ ጉዳይ ሚኒስትሩ፡፡ “አሁንም ድረስ ልጆቻችን በሰላም ወጥተው በሰላም መግባት አልቻሉም፤ በእስራኤል ወታደሮች የሚገደሉ ህፃናት ቁጥር ከጊዜ ወደ ጊዜ እየጨመረ መጥቷል” ያሉት የውጭ ጉዳይ ሚኒስትሩ፤ ዛሬም ከ60 ዓመት በኋላ ፍልስጤም ሰላምን እንደናፈቀች ናት ሲሉ ሰሞኑን ለጋዜጠኞች ተናግረዋል፡፡ ከ11 ዓመት ዕድሜዬ ጀምሮ በፍልስጤም የሰላም ረ)ቡ እንደነበር አስታውሳለሁ ያሉት ዶ/ር ማልኪ፤ “አሁንም በ60 ዓመቴ ለነፃነት እየተዋጋን ነው፤ ወደፊትም ልጆቼ ነፃነትን ያያሉ ብዬ ዋስትና መስጠት አልቻልኩም፤ ይህ በጣም አሳዛኝ ነው” በማለት ዓለም አቀፉ ማህበረሰብ ለስቃያችን ምላሽ ሊሰጠን ይገባል ብለዋል፡፡ እኛ ትግላችንን እንቀጥላለን፤ እንዴት እጅ እንደሚሰጥ አናውቅም ያሉት የውጭ ጉዳይ ሚኒስትሩ፤ እኔ ተስፋ ብቆርጥ እንኳን የ13 ዓመት ልጅ በወታደር ስትገደል እያዩ ልጆቼ ተስፋ አይቆርጡም” ሲሉ ተናግረዋል፡፡ እስራኤልን አንድ ሃያል አገር ስለምትደግፋት ብቻ ከህግ በላይ ልትሆን አትችልም፤ ለዚህም ነው የዓለም አቀፉን ማህበረሰብ ድጋፍ የምንጠይቀው፤ ብለዋል ዶ/ር ሪያድ ማልኪ፡፡ 